El respecte té a veure amb una manera especial de mirar i tractar els altres.
És una aproximació a les persones amb una mirada atenta, però amb una certa cura, sense envair el seu espai.
El respecte dista tant de la violència com de la indiferència.
Cal no confondre respecte amb tolerància; aquesta no implica aproximar-se als altres, sinó que té més a veure amb la indiferència.
Tot i la importància d'aquest valor, malauradament, veiem sovint actituds ben diferents al carrer, als mitjans de comunicació..., com la manca de diàleg, crits, insults...
És important que la família eduqueu, amb el vostre exemple i la vostra tasca educativa, per contrarestar aquests models negatius que reben els vostres fills des de ben petits.
El respecte comprèn tots els àmbits de la vida: respecte a un mateix, als altres i al món.
Respectar-se un mateix és atendre i satisfer les pròpies necessitats, conèixer i valorar les pròpies qualitats i valors i acceptar els errors.
Només aprenent a respectar-se un mateix es pot respectar, valorar i acceptar les diferències i els errors dels altres.
El coneixement i l'acceptació que tenen els vostres fills d'ells mateixos encara s'està formant.
El fet de sentir-se estimat i respectat per la família és molt important per créixer i desenvolupar-se amb seguretat i autoestima.
D'altra banda, és important que el vostre fill entengui que el respecte a un mateix no ha de dependre de l'opinió o el reconeixement dels altres.
Si aquest desig d'acceptació és massa gran, pot portar-los problemes d'inseguretat, de dependència o de baixa autoestima que no els deixarà manifestar la seva personalitat i dificultarà les relacions amb els altres.
Respectar l'altre és reconèixer-lo i acceptar-lo.
És fonamental que els pares eduqueu els fills des de ben petits en el respecte.
La millor manera d'aconseguir-ho és amb la vostra actitud i el vostre exemple.
Quan els fills veuen que reconeixeu els drets de les altres persones –siguin com siguin o vinguin d'on vinguin- quan valoreu les seves creences i opinions, aprenen el valor del respecte: una societat diversa, intercultural i madura només es pot construir a partir del diàleg i del respecte.
Un cas molt especial és el del reconeixement i el respecte que els nens i joves han de tenir cap a les persones responsables de la seva educació: pares, docents, gent gran...
Educar és la capacitat d'influir, de guiar i d'orientar i cal un cert reconeixement i autoritat per fer-ho.
En el cas dels centres educatius, hi ha casos en què es manifesta el poc reconeixement i respecte d'alguns alumnes cap als docents.
A part del que suposa com a manca d'un valor humà fonamental, aquest fet també pot tenir altres conseqüències, com que considerin irrellevant allò que el professor els està ensenyant, desaprofitin les classes i baixi el seu rendiment escolar.
Aquest fet no és casual, sinó que beu de la imatge social que, algunes vegades, es té dels docents, i en particular de la que algunes famílies transmeten als seus fills.
Cal que tingueu en compte que si els vostres fills veuen que valoreu i respecteu la tasca educativa dels seus mestres o professors, tindran una millor disposició davant dels aprenentatges.
Així mateix, el món de l'esport ens transmet en ocasions imatges de manca de respecte entre jugadors, baralles d'espectadors, pares que criden o insulten l'equip contrari quan juguen els seus fills...
Cal tenir una cura especial, ja que tot el que es relaciona amb l'esport té molta incidència en nens i joves.
Convé treballar els valors que aporta l'esport, com l'esforç, la responsabilitat, el treball en equip, la humilitat...
Respectar els altres comporta, també, actituds respectuoses amb les coses i els espais que s'han de compartir a casa, a l'escola, als parcs, biblioteques, teatres, museus, cinemes, etc.
Respectar el món és valorar i tenir cura del seu entorn més proper i que es relaciona amb la natura i el medi ambient: els animals, les plantes i tot allò que fa possible la vida al nostre planeta.
És important que s'eduqui bé els fills en el respecte a la natura: no tan sols fent que aprenguin a valorar-la sinó també a conservar-la.